सीसीटीवी फुटेज से बचने के लिए कच्चे मार्ग से आए थे लुटेरे
निंबली टोल प्लाजा पर लग्जरी कार लूटने का मामला
भास्करसंवाददाता | पाली
जोधपुर-पालीसीमा पर निंबली टोल नाके के पास गुरुवार रात को पिस्तौल दिखा बांसवाड़ा के ज्वेलरी व्यापारी की लग्जरी कार लूट कर भागे बदमाशों का सुराग नहीं मिल पाया है। पुलिस ने निंबली टोल प्लाजा पर लगे सीसीटीवी कैमरे से फुटेज जुटाए तो उसमें बांसवाड़ा का व्यापारी अपने साथियों के साथ कार लेकर निकलता दिखा है।
मगर बदमाशों की स्कार्पियो के फुटेज नहीं मिले है। पुलिस का कहना है कि बदमाशों को टोल प्लाजा पर लगे कैमरे लगे होने तथा आसपास की लोकेशन की अच्छी तरह से जानकारी थी। माना जा रहा है कि टोल प्लाजा पर लगे कैमरे से बचने के लिए बदमाश निंबली गांव के आसपास कच्चे मार्ग से होते हुए हाईवे तक पहुंचे, जिन्होंने टोल पार करने के बाद मारपीट पिस्तौल दिखा कर कार लूट ली। पुलिस बदमाशों के बारे में पता लगाने के लिए प्रयास कर रही है।
उल्लेखनीय है कि बांसवाड़ा के आजाद चौक निवासी नीतेश पुत्र भंवरलाल सोनी अपने मित्र बापूराम तथा यग्नेश रंगानी निवासी राजकोट के साथ व्यापार के सिलसिले में गुरुवार को नागौर गया था। वहां से गुरुवार को ही वे एसयूवी (लग्जरी) कार में बांसवाड़ा लौट रहे थे। रात लगभग 11 बजे निंबली टोल प्लाजा पार करने के बाद उनकी जीप के पीछे चल रही स्कार्पियों के चालक ने उन्हें बार-बार डीपर दिया तो उन्होंने अपनी एसयूवी रोक दी। उनके रुकते ही स्कार्पियों से उतरे पांच जनों ने तीनों व्यापारियों के साथ मारपीट शुरू कर दी और पिस्तौल दिखा कर धमकाया। जान बचाने के लिए तीनों दोस्त खेतों की तरफ भाग गए। इस दौरान हमलावरों ने उनके मोबाइल पर्स भी छीन लिए थे। उनके खेतों में भागने के बाद हमलावर उनकी एसयूवी लेकर फरार हो गए।
hin_Deva mai_Deva bho_Deva hin_Deva hin_Deva hin_Deva